### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 10. juni 2021 har vedtaget Magistratens indstilling i overensstemmelse med erklæring fra Teknisk Udvalg af 2. juni 2021 og deres bemærkning.

Socialistisk Folkepartis byrådsgruppe kunne ikke tiltræde den del der vedrører parkeringshuset.

Enhedslisten de Rød-Grønnes byrådsgruppe og Cathrine Pedersen kunne ikke tiltræde indstillingen.

Erhvervsområde i [adresse] nord for [adresse], indeholder Tillæg nr. 87 til Kommuneplan 2017.

### Resumé

Lokalplanen er udarbejdet på baggrund af udviklingsplanen for [adresse], en efterfølgende bydelsplan og vinderprojektet for [adresse]. Lokalplanen rummer desuden overordnede rammebestemmelser for et nyt parkeringshus.

Lokalplan og kommuneplantillæg udlægger området til cityformål, og indeholder bestemmelser, der gør det muligt, at opføre og indrette bebyggelse til kontorer, hoteller, café- og restaurationsformål, butikker, koncert- og spillested, sports- og fritids-formål samt lignende funktioner. Det er ikke muligt at opføre boliger i området.

Inden for lokalplanområdet er det muligt at opføre 126.150 m² bebyggelse. I højder fra 1 til 26 etager som giver en maksimal højde over terræn på op til 111,5 m.

Gennem området løber den rekreative forbindelse, der forbinder Risskov i nord med Tangkrogen i syd. Og centralt gennem området er desuden det eksisterende [adresse], der bliver bevaret og indrettet som en ny hævet fodgængerforbindelse med en bro over [adresse] til Ernst Mikkelsen.

Forslag til Lokalplan nr. 1141 er ikke i overensstemmelse med kommuneplanen. Det er derfor nødvendigt at udarbejde et kommuneplantillæg, der øger omfanget af bebyggelse og udvider anvendelsen til erhverv til også at omfatte detailhandel.

I perioden fra 9. december 2020 til 3. februar 2021 har forslag til lokalplan, kommuneplantillæg og miljørapport været fremlagt. Der er modtaget i alt 15 bemærkninger, der handler om indkig til [adresse], risikoforhold, parkering og trafik, havnebanen som nabo, proces ved udbud, salgsaftaler og byggeriets omfang samt byrum og det grønne. Teknik og Miljø foreslår, at bemærkningerne ikke giver anledning til ændringer i lokalplanen.

Til gengæld foreslår Teknik og Miljø at justere lokalplanen for at imødekomme nogle mindre projektændringer samt at foretage redaktionelle rettelser.

### Indstilling

Det indstilles:

At 1) forslag til lokalplan nr. 1141 vedtages endeligt (med de ændringer, der fremgår af indstillingens afsnit 5.5 og bilag 5),

At 2) forslag til Tillæg nr. 87 til Kommuneplan 2017 vedtages endeligt (med de ændringer, der fremgår af indstillingens afsnit 5.5),

At 3) forslag til sammenfattende redegørelse om miljøvurdering vedtages endeligt jf. indstillingens afsnit 5.6 og bilag 6

At 4) indsigelser og bemærkninger besvares, som det fremgår af indstillingens afsnit 5.5 og bilag 4.

### Sagens forløb

15-04-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 19-04-2021 Magistraten

Fremsendes til [adresse] med bemærkning, at Magistraten i mødet den 19. april 2021 anbefaler, at byrådet tiltræder Magistratsafdelingen for Teknik og Miljøs indstilling af 24. marts 2021.

I forbindelse med sagens videre behandling belyses vilkårene for socialt udsatte i området.

Cathrine Winther kan ikke tiltræde.

Borgmester Ragnar Jensen var forhindret i at deltage i sagens behandling.

 28-04-2021 [adresse]
Fremsendes til Teknisk Udvalg til behandling i henhold til beslutning i byrådets møde den 28. april 2021.
 05-05-2021 Teknisk Udvalg

Sagen blev udsat.

 11-05-2021 Teknisk Udvalg

Sagen blev udsat.

Forvaltningen fremsender et notat til udvalget om mulighederne for at sikre områdets anvendelse ud over de 15 år, herunder ved lokalplan, samt planlovens regulering heraf. Derudover redegøres for de nærmere omstændigheder omkring salget af arealet og lejeaftalerne køber efterfølgende har indgået. Videre beskrives forventningerne til benyttelsen af den grønne park efter placeringen er ændret, herunder muligheden for at det grønne areal kan nydes af såvel borgere som områdets brugere. Endeligt skal aftalen om salg af arealet vedlægges notatet som bilag.

 12-05-2021 [adresse]
Sagens behandling blev udsat i byrådets møde den 12. maj 2021, da Teknisk Udvalg ikke havde færdigbehandlet sagen.
 25-05-2021 Teknisk Udvalg

Sagen blev udsat.

Bobby Rasmussen går i dialog med forvaltningen om mulighederne for at sikre, at området anvendes til kulturaktiviteter ud over tidsrammen på 15 år.

 02-06-2021 Teknisk Udvalg

Bobby Rasmussen, Kirstine Larsen, Nick Lauritsen og Zelma Schultz kunne tiltræde indstillingen i overensstemmelse med Magistratens anbefaling med bemærkning om, at sociale og kulturelle aktiviteter er et væsentligt element i den nye bydel i [adresse]. Der tinglyses derfor deklarationer, hvoraf det fremgår, at en række arealer skal anvendes hertil i 15 år, ligesom lejekontrakten med Train er uopsigelig for udlejer i 30 år fra overtagelsesdatoen. På baggrund af erfaringerne fra de første 15 år forudsættes, at Aarhus Byråd retter henvendelse til grundejerne omkring forlængelse af aktiviteterne i området.

Elsebeth Gregersen og Tejs Rasmussen tog forbehold.

Steve Søndergaard kunne ikke tiltræde indstillingen på baggrund af byggehøjden og trafikbelastningen.

 09-06-2021 Aarhus Byråd
Tilbagesendes Magistratsafdelingen for Teknik og Miljø med bemærkning, at byrådet i sit møde den 10. juni 2021 har vedtaget Magistratens indstilling i overensstemmelse med erklæring fra Teknisk Udvalg af 2. juni 2021 og deres bemærkning.

Socialistisk Folkepartis byrådsgruppe kunne ikke tiltræde den del der vedrører parkeringshuset.

Enhedslisten de Rød-Grønnes byrådsgruppe og Cathrine Pedersen kunne ikke tiltræde indstillingen.